Hoe meer pres. Jacob Zuma gestriem word vir sy onbesonne besluite en die druk vir hom om sy pos te ontruim toeneem, hoe meer wys hy vir sy kritici die middelvinger. Die vinger is nie net gerig op opposisiepartye nie, maar ook op invloedryke leiers van sy eie party.
Suid-Afrika het reeds ’n prys betaal vir sy roekeloosheid met die afgradering deur die graderingsagentskap Standard & Poor’s (S&P) van die land se soewereine skuld na rommelstatus. Die land beleef ’n seminale oomblik.
Mantashe se opmerkings is gevolg deur adj.pres Cyril Ramaphosa wat gesê het hy was gekant teen die president se besluit en dat hy sy standpunt in die openbaar sou verklaar. Ook die ANC se tesourier-generaal, Zweli Mkhize, ’n bekende Zuma-vertroueling, het sy misnoeë te kenne gegee.
Sulke beskerming sal waarskynlik nie van Ramaphosa, ’n moontlike opvolger, kom nie. Die kanse is groter dat die ander gunsteling om hom op te volg, sy voormalige vrou Nkosazana Dlamini-Zuma nie ongeneë sal wees om hom te beskerm nie.